**Haq soʻzila xalq qalbidan joy olgan shoir-Mansur Jumayev she'rlarida falsafiy ruh va inja tuygʻular ifodasi adabiy tahlili.**

Umrlar boʻladiki,

Tirigida oʻlikdir.

Oʻlimlar boʻladiki,

Oʻlgan odam tirikdir.

Kechagina oʻzbek she'riyatini oʻz ijodi bilan boyitib turgan ijodkorimiz- Mansur Jumayev siymosiga nazar tashlar ekanman, bexosdan yuqoridagi satrlar xayolimni chulgʻab oldi. Goʻyo bu chizgilar orqali shoir timsoli gavdalantirilgandek.Kitoblarda yozilishicha, ba'zi insonlarning ikkinchi umri ham boʻlar ekan, ya'ni uning betakror ijodi-umri soniysi! Mansur Jumayev sheʼrlarida falsafiy ruh, Haq timsoliga oshufta dillik, chin insoniy kechinmalar, muhabbat, fano va boqiylik, vatanga sadoqat, nafaqat haqiqatni izlash, balki oʻzlikni anglash tushunchalari, tabiat manzaralari singari mavzular ustuvor o‘rin tutadi. Qalbdan sizib chiqqan quyma satrlar dillardan dillarga kirib boraveradi.Misralar orasida odamni oʻylatadigan, olam sirlaridan voqif qiladigan noyob fikrlar barq urib, bu olam jahonda inson boʻlib yashash odobi, inson va tabiat, inson va goʻzallik falsafasi ufurib turadi.

Xudoyim navbati bilan jazolar,

Hosidni hasrati bilan jazolar.

Zarra havolangan dono mardini

Nodonning suhbati bilan jazolar.

Bu to‘rtlikda chuqur falsafa oʻz aksini topgan."Xudoyim navbati bilan jazolar",— deyish orqali Tangri o‘z vaqtida jazoni berishini, hech kim bejazolik bilan qutulmasligini,qilingan gunohlar borki, ularning ajri ham borligini unutmasligimizni ta'kidlaydi.

"Hosidni hasrati bilan jazolar" —temirni zang yemirgani kabi hasadgo‘yning hasadi o‘ziga azob bo‘lishini, uning ichini kuydirib, halovatini oʻgʻirlashini aytadi.Bu ham ,aslida,bir jazo shaklidir. "Zarra havolangan dono mardini, Nodonning suhbati bilan jazolar." — Eng og‘ir jazo esa dono inson uchun nodon bilan muloqotda bo‘lishidir. Shoir fikricha, hayotda eng og‘ir jazolardan biri–aqlli insonni johil kishilar qurshovida yashashga majburlash. Shoir shu toʻrt misra orqali ham insonni qalban poklikka, buyuklikka chorlaydi.

Mansur Jumayev she'rlarini oʻqigan odam aslo toliqmaydi. Undagi chuqur fikr, falsafa, qandaydir ichki ohang, sheʼriy rang bilan jilolanib turadi. Ayniqsa, tabiat manzalari aks etgan she'rlari oʻquvchida oʻzgacha bir kayfiyat paydo qiladi. Masalan:

Titradim samovot tuzgan tadbirdan,

Unut tuyg'ularim barg yozdi birdan.

Ko'klamay bo'lurmi, o'smay bo'lurmi,

Hayot isi kelib tursa yomg'irdan?!

Bu toʻrtlikda ijodkor hayot, tabiat va inson tuygʻularining uygʻunligi, ichki kechinma va tashqi olamdagi o‘zgarishni bir-biriga bog‘lab tasvirlaydi. "Titradim samovot tuzgan tadbirdan" deyiah orqali oʻzining Yaratganning qudrati oldidagi hayrat va titroq aks etadi. Shoir samovotdagi tadbir, ya’ni yuksak darajadagi rejaning qudratidan larzaga keladi. "Unut tuygʻularim barg yozdi birdan" bu yerda esa, unutilgan, balki so‘nayotgan tuyg‘ular bir lahzada jonlanib, "barg yozdi", ya’ni yangidan yashnaganining, ruhiy yangilanishning timsoli boʻlib kelgan. "Koʻklamay bo‘lurmi, o‘smay bo‘lurmi," — bu satrda hayot falsafasi: yangilanish, ko‘klash, o‘sish oʻz aksini topgan. "Hayot isi kelib tursa yomg‘irdan?!" — yomg‘ir bu yerda ruhiy poklanish, yangilik manbai. Hayot ifori yomg‘ir bilan keladi. Demak, yomg‘ir bu–ilhom, ruh, hayotbaxsh kuch timsolidir. Moʻjazgina satrlarda tuyg‘ularning uyg‘onishi, ruhiy tetiklanish, tabiat bilan uyg‘unlashuv va hayotiy falsafasi mahorat bilan ifoda etilgan. Mansur Jumayev olim shoir edi, ham dilbar shoir edi. U bilan bir marta gaplashgan odam bir umr bogʻlanib qolardi. Shunday zukko odam suhbatidan bahramand boʻlganligini iftixor bilan boshqalarga gapirib yurardi. Gapimiz isboti sifatida ijodkorning yaqin doʻsti, Halim Malikning xotiralariga bir nazar tashlash kifoya. "Har gal suhbat chogʻida biror bir xursandchiligimni aytsam "Xudo xofizingiz boʻlsin qarindosh" ,yo biror ishni qilmoqchiligimni aytsam, "Yo, nasib" derdi u, hamisha. Xudoni tilidan ham dilidan ham qoʻymasdi. Balki shundan Xudoning nazariga ertaroq tushib, jannatiga tezroq chorlagandir..." Darhaqiqat, Mansur Jumayev Haq vasli qalbida jilolangan chin inson edi.

Uning "Toshlarga topinib tiladim najot,

Suvlarga sigʻinib soʻradim sabot.

Nabiy ham, valiy ham, xoja ham, qul ham

Oʻzing ekansan-ku, hazrat odamzot."

Ushbu toʻrtlikda esa oʻzlikni anglashga, chin insoniylikning tub mohiyatiga yetishga chorlaydi. She'r markazida inson qadr-qimmati, ruhiy izlanish va haqiqatni anglash yotadi. Shoir hayotiy iztirob va ma’naviy izlanishlar orqali insonning o‘zi asl haqiqat ekanligini ta'kidlaydi.

"Toshlarga topinib tiladim najot" — bu satrda najotni, qutqaruvni kimgadir yoki nimagadir iltijo qilish, umid bog‘lash holati bor. "Toshlar" bu yerda jismoniy, lekin bejon, javobsiz.

"Suvlarga sig‘inib so‘radim sabot" — bu yerda ham shoirning ruhiy to‘lg‘onishi va umidsiz izlanishini tasvirlangan."Nabiy ham, valiy ham, xoja ham, qul ham, O‘zing ekansan-ku, hazrat odamzot" — tub mohiyatga yetgan fikr: insonning o‘zi eng oliy mavjudot, har qanday najot, sabr, haqiqat — insonning o‘zida ekanligini, inson najot va sabrni tashqaridan emas, o‘zining ichki kuchidan izlamog‘i lozim ekanligini she'riy misralar orqali oʻquvchilarga tushuntirmoqchi boʻlgan. Ha, Mansur Jumayev yosh bo'lsada, hayot falsafasini toʻla anglagan, òz she'rlari orqali qalblarni yashnatgan, charogʻon qilgan bir dilbar shaxs edi. Olimlarning dalolat berishlaricha, hozir osmonda chaqnab turgan sonsiz yulduzlarning koʻpi ming yillar oldin soʻngan, ammo ularning shuʼlasi haligacha kelib turarkan. Mansur Jumayevning ham manguga qoldirib ketgan bebaho merosi biz oʻquvchilar dilini hamisha yoritib turadi!

**\_ Buxoro davlat universiteti talabasi Mahliyo Xudoyberdiyeva.**